Решение на Съда (първи състав) от 31 май 2018 г. — Европейска комисия/Италианска република
(Дело C-251/17)1
(Неизпълнение на задължения от държава членка – Събиране и пречистване на градските отпадъчни води – Директива 91/271/ЕИО – Членове 3, 4 и 10 – Решение на Съда, с което се установява неизпълнение от държава членка – Неизпълнение – Член 260, параграф 2 ДФЕС – Имуществени санкции – Периодична имуществена санкция и еднократно платима сума)
Език на производството: италиански
Страни
Ищец: Европейска комисия (представители: E. Manhaeve и L. Cimaglia)
Ответник: Италианска република (представители: G. Palmieri, подпомагана от de M. Russo и F. De Luca, avvocati dello Stato)
Диспозитив
Като е пропуснала да предприеме всички необходими мерки, свързани с изпълнението на решение от 19 юли 2012 г., Комисия/Италия (C‑565/10, непубликувано, EU:C:2012:476), Италианската република не е изпълнила задълженията си съгласно член 260, параграф 1 ДФЕС.
В случай, че установеното в точка 1 неизпълнение продължава към датата на произнасяне на настоящото решение, осъжда Италианската република да заплати на Европейската комисия периодична имуществена санкция в размер на 30 112 500 EUR за всяко шестмесечие забава при въвеждането на необходимите мерки за съобразяване с решение от 19 юли 2012 г., Комисия/Италия (C‑565/10, непубликувано, EU:C:2012:476), считано от датата на произнасяне на настоящото решение до пълно изпълнение на решение от 19 юли 2012 г., Комисия/Италия (C‑565/10, непубликувано, EU:C:2012:476), като действителният размер се изчислява в края на всеки шестмесечен период чрез намаляване на общата сума за всеки период с процент, който съответства на съотношението между единиците еквивалент жители на агломерациите, чиито системи за събиране и пречистване на градските отпадъчни води са били приведени в съответствие с решение от 19 юли 2012 г., Комисия/Италия (C‑565/10, непубликувано, EU:C:2012:476) в края на разглеждания период по отношение на броя на единиците еквивалент жители на агломерациите, които не разполагат с такива системи към датата на произнасяне на настоящото решение.
Осъжда Италианската република да заплати на Европейската комисия еднократно платима сума от 25 милиона евро.
Осъжда Италианската република да заплати съдебните разноски.
____________
1 ОВ C 221, 10.7.2017 г.